Roblox
Roblox – žaidimų platforma, įkurta 2004 m. Vartotojams ji suteikia galimybę ne tik žaisti, bet ir kurti savo žaidimus. Didžiuma platformos naudotojų – vaikai ir paaugliai. „Roblox“ suteikia vartotojams nesunkiai perprantamus, programavimo žinių nereikalaujančius įrankius, taip jie gali tapti žaidimų kūrėjais. Su jais dalinamasi skaitmeninio turinio (angl. in-app purchases) pardavimų pajamomis. Mokama nuosava skaitmenine valiuta „Robux“ (vėliau verčiama į dolerius). 2021 m. platformą kurianti bendrovė „Roblox Corporation“ įžengė į Niujorko vertybinių popierių biržą. Tų metų sausį ji įvertinta 29,5 mlrd. JAV dolerių.